KIRJALLINEN KYSYMYS E-0216/98 komissiolle esittäjä(t): María Sornosa Martínez (GUE/NGL) (11. helmikuuta 1998)

Aihe: Petos espanjalaisilla huoltoasemilla

Madridin seudulla monet huoltoasemat, jotka tähän mennessä ovat kuuluneet Villanueva-ketjuun, ovat luultavasti syyllistyneet petokseen kuluttajia kohtaan peukaloimalla sähköisten polttoainepumppujen laskureita. Nämä laskurit ovat peräisin 70-luvun lopulta ja ne korvasivat mekaaniset laskurit 80-luvulla.

Peukaloimalla sähköistä kaapelia, joka yhdistää impulssien lähettäjän polttoainepumppuun tällaisessa uudentyyppisessä polttoainepumpussa, voi helposti pettää virallista valvontaa eikä varastetulle määrälle ole rajaa. Laskureista poistettujen varmistinten paljastaminen osoittaa, että sekä kuluttajajärjestön (Organización de Consumidores y Usuarios, OCU) että maansiirtoalan yrittäjäjärjestön (Asociación de Empresarios Movimientos de Tierra, AEMAT) tähän mennessä esittämät syytteet ovat perusteltuja.

Vaikka tutkimukset keskittyvät tällä hetkellä edellä mainittuun ketjuun kuuluviin huoltoasemiin, on mahdollista, että peukalointia on voinut tapahtua muilla huoltoasemilla maan eri osissa, koska vuonna 1997 yhteensä 268 valencialaista huoltoaseman pitäjää pyysi viranomaisilta joidenkin polttoainepumppujensa teknistä tarkastusta havaittuaan poikkeamia polttoainetoimituksissa.

Tällaisia petoksia on sattunut jo muissa Euroopan unionin jäsenvaltioissa, kuten Italiassa. Mittauslaitteiden kehittyminen ei estä vaan lisää mahdollisuuksia petoksiin. On olemassa kaksi neuvoston antamaa direktiiviä vuodelta 1971, jotka liittyvät jäsenvaltioiden mittauslaitteita ja metrologisia valvontamenetelmiä koskevan lainsäädännön lähentämiseen (71/316/ETY ((EYVL L 202, 6.9.1971, s. 1. )) ja 71/319/ETY ((EYVL L 202, 6.9.1971, s. 32. ))). Voiko komissio näiden seikkojen perusteella kertoa

1. mihin toimenpiteisiin se voi ryhtyä, jotta mittauslaitteiden ja metrologisten valvontamenetelmien standardisoinnin yhteydessä estetään mahdollisuus tehdä petoksia ja,

2. aikooko se ryhtyä valmistelemaan uutta direktiiviä, jolla saatetaan ajantasalle nykyiset direktiivit ja jolla suojellaan kuluttajan etuja tässä asiassa?

Komission jäsenen Martin Bangemannin komission puolesta antama vastaus (23. maaliskuuta 1998)

Komissio aikoo piakkoin tehdä ehdotuksen direktiiviksi, joka koskee monenlaisia mittauslaitteita, myös polttoaineen jakelussa käytettäviä laitteita. Ehdotettavalla direktiivillä korvataan nykyinen kehysdirektiiviin 71/316/ETY nojautuva käytäntö ja direktiivi 71/319/ETY, joka ei kata elektronisia komponentteja sisältäviä laitteita. Direktiiviehdotuksessa tarkastellaan asiaa uuden lähestymistavan mukaisesta, vaatimustenmukaisuutta korostavasta näkökulmasta ja asetetaankin suorituskykyvaatimuksia ja vaihtoehtoisia hyväksymismenettelyjä, joilla tuetaan pyrkimystä korkeatasoiseen kuluttajansuojaan. Tähän liittyen arvioidaan myös se, miten hyvin suunnittelussa on otettu huomioon väärinkäytön estäminen.

Tietty laite oletetaan vaatimustenmukaiseksi, jos siinä on sovellettu tiettyjä teknisiä ratkaisuja, jotka määritellään tarvittaessa Euroopan standardointielimissä (Euroopan standardointikomiteassa tai Euroopan sähköteknisen alan standardointikomiteassa) tai kansainvälisessä lakisääteisen metrologian järjestössä (OIML). Direktiivin mukaisissa laitteissa tulee olemaan CE-merkki.

Ehdotettu direktiivi sisältää lisäksi turvalausekkeen, jolla kansalliset viranomaiset valtuutetaan toteuttamaan toimenpiteitä, ellei tietty kansallisilla markkinoilla myytävä tuote ole direktiivin mukainen.